ब्ल्याक होलले विकिरण – जसलाई हकिङ रेडियसन भनेर नाम दिइएको छ – फाल्छ भनेर हकिङले सैद्धान्तिक रुपमा त प्रमाणित गरेका छन्, त्यसको विरोध कतैबाट छैन । सैद्धान्तिक रुपमा त्यसको प्रतिकूल नतिजा कतै देखिँदैन । तर, प्रयोगात्मक रुपमै दूरविनबाट हेरेर ‘यसरी फालिरहेको छ’ भनेर देखाउन चाहिँ अझ धेरै वर्ष लाग्छ जस्तो लाग्छ । त्यही किसिमले यो ‘युनिफाइड फिल्ड थियरी’को पनि विभिन्न मोडलहरु छन्, थियरीहरु छन् – थियरी भन्नाले ४ वटा बलका सिद्धान्तहरुलाई एकीकृत गर्ने तरिकाहरु छन् । तीमध्ये कुन चाहिँ सही सिद्धान्त हो भन्ने कुरा प्रमाणित गर्नको लागि प्रयोग चाहिन्छ, जसको लागि आवश्यक प्रविधि अहिलेसम्म विकास भएको छैन अर्थात् त्यस्तो प्रविधि उपलब्ध छैन ।
